**ОБЯВЛЕНИЕ**

**ПО РЕДА НА ЧЛ.26, АЛ.2 И АЛ.3 ОТ ЗАКОНА ЗА НОРМАТИВНИТЕ АКТОВЕ**

**Проект на Наредба за регистрация, правила на движение**

**и изисквания, на които да отговарят**

**пътните превозни средства с животинска тяга в Община Дряново**

**МОТИВИ:**

**1. Причини, които налагат приемането на Наредбата:**

- Наредбата се издава предвид изискването на чл. 167, ал.2, т.4 от Закона за движение по пътищата, където е посочено, че „службите за контрол, определени от кметовете на общините, регистрират пътните превозни средства с животинска тяга“;

- Процедурата по регистрация на пътни превозни средства с животинска тяга /ППС с ЖТ/ не е уточнена с нормативен акт от по-висока степен и може да бъде уреден с наредба на общински съвет съгласно чл.8 от Закона за нормативните актове, при изпълнение на изискванията на чл.26, ал.3 от същия закон.

- Наредбата е изготвена предвид действащата към момента Заповед № 79 от 04.03.2013 год. на Кмета на община Дряново и цели допълването и поясняването на дейности, които допринасят за ефективното извършване на регистрацията на ППС с ЖТ и упражняването на превантивен контрол върху движението на тези ППС на територията на Община Дряново;

- Действащата Заповед № 79 от 04.03.2013 год. на Кмета на община Дряново е издадена предвид изискванията на чл. 15, ал.4, т.4 на Наредба №1 за спазване на обществения ред в Община Дряново. До момента няма регистрирани ППС с животинска тяга.

- За нарушаване на чл.15, ал.1, т.4 на Наредба №1 за спазване на обществения ред на територията на община Дряново, през предходните пет години са издадени общо 42 бр. наказателни постановления от Кмета на общината. Нарушението е за липса на подопашник /престилка/ за събиране на животинските отпадъци. Глобите са в размер на 20 лв., които не са платени до момента. Наказателните постановления са както следват: 7 бр. през 2016 г., 8 бр. през 2015 г., 12 бр. през 2014 г., 9 бр. през 2013 г. и 6 бр. през 2012 г.

- С Наредбата се предвижда принудителна административна мярка – временно задържане на превозното средство от Община Дряново, при нежелание от страна на собствениците да извършат доброволно регистрация на пътното превозно средство и да го поддържат съгласно изискванията на наредбата.

**2. Цели, които се поставят с приемането на Наредбата:**

- Осигуряване по-голяма ефективност на местната политика по превенция на правонарушенията свързани с ППС с ЖТ, по спазване на Закона за движение по пътищата и Наредба №1 за спазване на обществения ред на територията на община Дряново;

- Отчетност на ППС с животинска тяга;

- Вписване на регистрационните номера на ППС с ЖТ в издаваните от общината разрешителни за достъп до горски територии;

- Наредбата дава възможност за предизвикване собствениците на ППС с ЖТ не само да изпълняват общинските разпореждания за състояние и обезопасяване на каруците, а при констатирано нарушение и задържане на ППС да предприемат своевременни законосъобразни действия, включително заплащане на глоби.

**3. Финансови и други средства, необходими за прилагане на Наредбата:**

За прилагане на Наредбата не е необходимо да се изразходват бюджетни средства. Общината ще закупува регистрационните табели, които ще бъдат предоставяни на собствениците на ППС с ЖТ след заплащане на такси /за рег. табела – 10 лв. и за рег. талон – 5 лв./ определени в Наредбата за определянето и администрирането на местните такси и цени на услуги на територията на Община Дряново.

**4. Очаквани резултати от прилагането на Наредбата:**

- Засилване контролът и санкционирането на нарушителите на правилата за движение по пътищата и правилата за спазване на обществения ред на територията на гр. Дряново;

- Идентифициране на ППС с ЖТ при извършване на проверки от служители на РУ на МВР - Дряново, по сигнали за битова престъпност, кражби на земеделска продукция и незаконен добив на дърва.

- Намаляване на престъпността извършвана с този вид ППС.

**5. Анализ на съответствие с правото на Европейския съюз:**

- Наредбата е подзаконов нормативен акт, разработен на основани чл.8 от Закона за нормативните актове, чл.21, ал.1, т.23 ал.2 от Закона за местното самоуправление и местната администрация, поради което съответствието и с правото на Европейския съюз е предопределено от разпоредбите на Европейската харта за местно самоуправление и директивите на Европейската общност, свързани с тази материя.

- Наредбата подпомага изпълнението на Закона за движение по пътищата и Закона за ветиринарномедицинската дейност, които закони са синхронизирани с изискванията на европейското законодателство.

Във връзка с чл.26, ал.2 и ал.3 от Закона за нормативните актове, отразяващ задължението за публикуване на проекта за нормативен акт с цел информираност на населението и прозрачност в действията на институциите, в 30 дневен срок от публикуване на настоящото обявление на интернет страницата на Община Дряново, се приемат предложения и становища относно представения проект на наредба.

Предложения и становища по проекта се приемат в писмен вид, подадени в деловодството на Община Дряново или изпратени на e-mail: dryanovo@dryanovo.bg.